Yllättikö Saara Aallon vaisu äänimäärä Euroviisujen finaalissa, Ylen Luovien sisältöjen johtaja Ville Vilén?

– Mielestäni meillä oli hyvä kappale ja hyvä esitys, mutta on vaikea arvioida sitä, miksi menestystä ei tullut enemmän. Euroviisujen lopputuloksen ennustaminen on äärimmäisen vaikeaa.

Vilénin mukaan asian todistaa tämänvuotinen kärkikolmikko: Israel, Kypros ja Itävalta.

– Voittajaksi selviytyi sekä musiikillisesti että esityksellisesti erikoinen kappale. Kakkoseksi nousi puhdas ja menevä euroviisu ruotsalaisine tuottajineen ja turkkilaiskomppeineen. Sellaisilla on usein voitettu. Kolmanneksi tuli tyylikäs, brittiläistä poppia edustava esitys.

Menestyksen avaimia ei jaeta etukäteen, vaan kysymys on artistin, säveltäjien ja taustaryhmän ammattitaidon lisäksi sattumasta. Kappaleita sorvataan puoli vuotta ennen kilpailua, mutta viisufinaalissa musiikin on tunnuttava juuri sen hetken jutulta.

– Tällä kertaa voittajakappaleessa oli ajan hengen mukaisia me too -aineksia. Kakkosbiisi oli silkkaa huvia ja hauskanpitoa. Kolmanneksi tullut oli syvällisempi pohdinta elämästä.

– Finaalihetkeen vaikuttavat monet asiat, ja juuri se tekee Euroviisuista mielenkiintoisen tapahtuman, Vilén pohtii.